b'\n_START_ARTICLE_\nVirum-Sorgenfri H\xc3\xa5ndboldklub\n_START_PARAGRAPH_\nVirum-Sorgenfri H\xc3\xa5ndboldklub var en h\xc3\xa5ndboldklub hjemmeh\xc3\xb8rende i Virum, nord for K\xc3\xb8benhavn, med hjemmebane i Virumhallerne. Klubben blev stiftet i 1941 under navnet Virum Gymnastikforening, men skiftede pga. h\xc3\xa5ndboldens dominans i klubben navn \xe2\x80\x93 f\xc3\xb8rst til Virum H\xc3\xa5ndboldklub, senere til Virum-Sorgenfri H\xc3\xa5ndboldklub. Klubben gik konkurs 2002, men umiddelbart efter stiftedes VSH 2002, der samlede op p\xc3\xa5 ungdomshold mv. fra den gamle klub._NEWLINE_Klubbens herrer rykkede f\xc3\xb8rste gang op i den bedste r\xc3\xa6kke, som dengang hed 1. division, i 1973. Klubben vandt sine f\xc3\xb8rste seniormedaljer i 1984/85, hvor herreholdet vandt bronze. Klubbens eneste seniordanmarksmesterskab kom i 1996/97 i en s\xc3\xa6son, hvor herreholdet ogs\xc3\xa5 n\xc3\xa5ede finalen i EHF Cup, hvor de dog tabte._NEWLINE_Klubben blev i h\xc3\xb8j grad b\xc3\xa5ret af ungdomsarbejdet og flere landsholdsspillere er vokset op i klubben.\n_START_SECTION_\nKonkursen og f\xc3\xb8lgerne\n_START_PARAGRAPH_\nVirum-Sorgenfri H\xc3\xa5ndboldklub fik i s\xc3\xa6sonen 2001/02 \xc3\xb8konomiske problemer, bl.a. som f\xc3\xb8lge af et lovet sponsorat fra Lyngby-Taarb\xc3\xa6k Kommune, som ikke gik igennem. Det bet\xc3\xb8d, at pengekassen var tom, da man i for\xc3\xa5ret 2002 skulle underskrive kontrakter med spillere og tr\xc3\xa6nere. Da klubben ikke kunne udbetale l\xc3\xb8n til spillerne, fik de erkl\xc3\xa6ret klubben konkurs, og L\xc3\xb8nmodtagernes Garantifond (LG) gik ind og d\xc3\xa6kkede de manglende l\xc3\xb8nudbetalinger._NEWLINE_Efterf\xc3\xb8lgende kr\xc3\xa6vede LG og SKAT, at bestyrelsesmedlemmerne i den konkursramte klub skulle d\xc3\xa6kke et tilgodehavende p\xc3\xa5 871.492 kr. fra konkursboet, hvilket f\xc3\xb8rte til en langvarende retssag. Konkursboets p\xc3\xa5stand var, at bestyrelsen ikke burde have godkendt kontrakter, n\xc3\xa5r de vidste, at der ikke var penge i kassen. Omvendt mente bestyrelsen og dens advokater ikke, at der var tale om godkendte kontrakter, idet ingen af dem havde de n\xc3\xb8dvendige underskrifter fra b\xc3\xa5de klubbens formand, kasserer og Dansk H\xc3\xa5ndbold Forbund, og at LG derfor ikke burde have udbetalt pengene._NEWLINE_Byretten i Lyngby afgjorde den 11. januar 2007, at de ni tidligere bestyrelsesmedlemmer var erstatningspligtige i forhold til to tr\xc3\xa6nerkontrakter, et bel\xc3\xb8b p\xc3\xa5 flere hundrede tusinde kroner. Byrettens dom blev senere anket til \xc3\x98stre Landsret._NEWLINE_Danmarks Idr\xc3\xa6ts-Forbund st\xc3\xb8ttede de frivillige ledere med advokatbistand, da man mente, at der var tale om en principiel sag. Bl.a. pegede DIF p\xc3\xa5, at der er forskel p\xc3\xa5 frivillige ledere i en idr\xc3\xa6tsforening og en professionel bestyrelse i en virksomhed, hvilket der if\xc3\xb8lge dem ikke var taget hensyn til i byrettens dom.\n_START_SECTION_\nUlrik Wilbek st\xc3\xb8tter frivillige\n_START_PARAGRAPH_\nDen 7. februar 2008 annoncerede herrelandsholdstr\xc3\xa6ner Ulrik Wilbek, som netop var kommet hjem med EM-guld, at han ville starte en indsamling til de frivillige ledere, hvis de efter anken igen blev d\xc3\xb8mt til at betale. Han frygtede konsekvenserne, hvis de blev d\xc3\xb8mt til at betale. "Det vil ramme h\xc3\xa5ndbolden p\xc3\xa5 den m\xc3\xa5de, at en lang r\xc3\xa6kke bestyrelsesmedlemmer eller kommende, potentielle bestyrelsesmedlemmer ville tr\xc3\xa6kke sig. S\xc3\xa5 vil der ikke v\xc3\xa6re nogen til at tage ansvaret, og s\xc3\xa5 risikerer man at tingene langsomt falder fra hinanden," sagde han bl.a. til DR Sporten._NEWLINE_Ulrik Wilbek spillede selv i Virum-Sorgenfri H\xc3\xa5ndboldklub, f\xc3\xb8r han m\xc3\xa5tte stoppe karrieren pga. en skade og blev derefter tr\xc3\xa6ner for herreholdet i \xc3\xa5rene 1985-1988.\n_START_SECTION_\nFrivillige frikendt i landsretten\n_START_PARAGRAPH_\n\xc3\x98stre Landsret omgjorde den 18. august 2010 Byretten i Lyngbys beslutning og frikendte de ni tidligere bestyrelsesmedlemmer fra at skulle betale erstatning.\n_START_SECTION_\nResultater\n_START_PARAGRAPH_\nKlubbens herrehold har opn\xc3\xa5et f\xc3\xb8lgende resultater:'